Den nyuddannede kok Cæcilie Dolleris har præsteret noget, som ingen fra Food College Aalborg har gjort før hende. Hun har netop bestået sin svendeprøve, og har udelukkende 12-taller i svendebrevet. - Vi er så stolte af Cæcilies præstation. Hun har ydet 110 procent og fordybet sig i sin eksamen med en flid og akkuratesse, der gør os stolte og glade. Gæsterne i Musikkens Spisehus kan godt glæde sig til hendes mad, siger hendes læremester Mikael Kopp Christensen, restaurantansvarlig i Musikkens Spisehus. Cæcilie Dolleris har været elev hos Musikkens Spisehus, og hun har gennem hele sin uddannelse modtaget masser af anerkendelse. I foråret vandt hun danmarksmesterskabet i chokolade, og hun har lige siden stået for kagebuffeten i Musikkens Hus. Food College Aalborg har givet Cæcilie Dolleris en guldmedalje for hendes præstation til svendeprøven.
Kokkeeleven Cæcilie Dolleris har som den første nogensinde på Food College Aalborg bestået sin svendeprøve med udelukkende 12-taller i svendebrevet.